આખી ઘટનાની વિસ્તૃત માહિતી આપતાં કચ્છી વીસા ઓસવાળ જૈન મૂળ કચ્છ-માંડવી બાડા ગામનાં રેખાબહેનના પતિ પરેશ સાવલાએ ‘મિડ-ડે’ને કહ્યું હતું કે ‘ગઈ કાલે સવારે પોણાસાત વાગ્યે રેખાએ મને ઉઠાડીને કહ્યું હતું કે હું રિદ્ધિનો આજે ક્લાસિસમાં પહેલો દિવસ છે તો તેને મૂકીને મૉર્નિંગ વૉક કરતી આવું છું. એ લોકો ઘરેથી ગયા એની થોડી જ વારમાં મારી પુત્રી રિદ્ધિનો મને સાત વાગીને એક મિનિટે ફોન આવ્યો કે એક રિક્ષાવાળાએ મમ્મીને ટક્કર મારી છે, તમે જલદી કાલિદાસ હૉલ પાસે આવો. હું તરત જ સ્કૂટર લઈને બે જ મિનિટમાં ઘરેથી ઘટનાસ્થળ પહોંચી ગયો હતો. ત્યાં જઈને જોયું તો રેખા બેભાનાવસ્થામાં હતી. તેના શ્વાસ હજી ચાલતા હતા, પરંતુ તે રિસ્પોન્ડ કરતી નહોતી.’